Dôvodová správa

A. Všeobecná časť
Vládny návrh zákona, ktorým sa mení a dopĺňa zákon č. 583/2008 Z. z. o prevencii kriminality a inej protispoločenskej činnosti a o zmene a doplnení niektorých zákonov v znení neskorších predpisov (ďalej len „návrh zákona“) sa predkladá na základe Plánu legislatívnych úloh vlády Slovenskej republiky na rok 2025.
Cieľom predkladaného návrhu zákona je zavedenie profesionalizácie a systematizácie preventívnych činností v Slovenskej republike. Vytvorením právneho rámca pre akreditáciu preventívnych programov v oblasti prevencie kriminality a inej protispoločenskej činnosti (ďalej len „prevencia kriminality“) sa vytvára predpoklad pre odborné posudzovanie ich obsahu a kvality, ako aj pre transparentné poskytovanie podpory zo strany štátu. Navrhovaný akreditačný mechanizmus zároveň umožní jednotné nastavenie pravidiel pre subjekty, ktoré pôsobia v oblasti prevencie kriminality, čím sa prispeje k efektívnemu využívaniu verejných prostriedkov a zvyšovaniu bezpečnosti obyvateľstva.
Návrh zákona ďalej posilňuje strategickú a koordinačnú úlohu štátu v oblasti prevencie kriminality jednak formálnym upresnením pôsobnosti Rady vlády Slovenskej republiky pre prevenciu kriminality (ďalej len „Rada“), jednak ukotvením krajských koordinátorov pre prevenciu kriminality (ďalej len „krajský koordinátor“) a krajských komisií pre prevenciu kriminality ako regionálnych koordinačných štruktúr. Tým sa vytvára inštitucionálny rámec pre zosúlaďovanie celonárodných a regionálnych opatrení a pre systematický zber a prenos informácií smerom k centrálnej úrovni riadenia.
Súčasťou navrhovanej úpravy je aj doplnenie povinnosti ministerstiev predkladať Rade podklady k stavu, vývoju a dynamike kriminality a inej protispoločenskej činnosti, čím sa podporí tvorba dôkazmi podložených verejných politík a zefektívni strategické plánovanie v oblasti prevencie kriminality.
[bookmark: _Hlk220358293]Z dôvodu potreby aplikačnej praxe pri poskytovaní pomoci obetiam ako aj zavedenia a výkonu akreditačnej agendy sa zároveň precizuje právny základ na spracúvanie osobných údajov osôb dotknutých výkonom tejto agendy, čím sa zabezpečí súlad s osobitnými právnymi predpismi v oblasti ochrany osobných údajov a zvýši sa právna istota subjektov podieľajúcich sa na realizácii preventívnych opatrení.
Predkladaný návrh zákona predstavuje ďalší krok k profesionalizácii, koordinovanosti a efektivite výkonu štátnej politiky v oblasti prevencie kriminality, vrátane posilnenia regionálnych štruktúr a systémových nástrojov na podporu bezpečnosti a ochrany obyvateľstva.
Návrh zákona bude mať negatívny vplyv na rozpočet verejnej správy, ktorý je rozpočtovo zabezpečený a je v limite výdavkov  kapitoly Ministerstva vnútra SR v roku 2027 a nasledujúcich.
Návrh zákona nebude mať vplyv na limit verejných výdavkov, vplyv na podnikateľské prostredie, sociálne vplyvy, vplyv na životné prostredie a vplyv na informatizáciu spoločnosti.
Návrh zákona bude mať pozitívny vplyv na manželstvo, rodičovstvo a rodinu.
Návrh zákona bude mať pozitívny vplyv služieb verejnej správy na občana a negatívny vplyv na procesy služieb vo verejnej správe. 
Návrh zákona nebude predmetom vnútrokomunitárneho pripomienkového konania.
Predkladaný návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, s inými zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.


